Η ανάκληση των ευμενών ατομικών διοικητικών πράξεων
Creators: name: Συκούδη, Ιωάννα Χαραλάμπους
Publisher: name: Aristotle University of Thessaloniki
Year: 2020
Subjects: Ανάκληση
Ευμενής διοικητική πράξη
Αρχή της νομιμότητας
Withdrawal
Favourable administrative act
Principle of legality

description: Η ανάκληση των διοικητικών πράξεων είναι ένα ζήτημα το οποίο απασχολεί με ιδιαίτερη συχνότητα και πυκνότητα τα διοικητικά δικαστήρια, τα διοικητικά όργανα, και τη νομική επιστήμη εν γένει, δεδομένου ότι είναι ένας από τους πιο διαδεδομένους στην πράξη λόγους εξαφάνισης ή παύσης της ισχύος μιας διοικητικής πράξης. Ταυτόχρονα όμως συνιστά και μια παθογένεια της ελληνικής διοίκησης, η οποία με τη διαδικασία της ανάκλησης καλείται να επιστρέφει και να διορθώνει τυχόν ίδια σφάλματά της. Τούτο το ζήτημα, παρά τη μεγάλη πρακτική και θεωρητική σημασία του, ρυθμίζεται με υποτυπώδη τρόπο στο ελληνικό νομοθετικό σύστημα. Η διάταξη του άρθρου 21 του Κώδικα Διοικητικής Διαδικασίας είναι λιτή και διευκρινιστική μόνο για ορισμένα διαδικαστικά ζητήματα. Όσον αφορά στην ενδελεχή ρύθμιση των λοιπών διαδικαστικών ζητημάτων, αλλά και στους ουσιαστικούς κανόνες της ανάκλησης, ο Έλληνας νομοθέτης επιλέγει κατ’ αρχήν να απέχει. Τούτη η αποχή, έχει ωθήσει τα διοικητικά δικαστήρια στη συστηματοποίηση ενός πλέγματος γενικών αρχών και στη δημιουργία νομικών κατασκευών για την αντιμετώπιση των δογματικών και πρακτικών προβλημάτων που μοιραία ανακύπτουν. Παρά την περιπτωσιολογική αντιμετώπιση των επιμέρους ζητημάτων και περιπτώσεων ανάκλησης που έφταναν και εξακολουθούν να φτάνουν καθημερινά ενώπιον των εθνικών διοικητικών δικαστηρίων, τα τελευταία έχουν κατορθώσει να διαμορφώσουν σταδιακά ορισμένους ουσιαστικούς και διαδικαστικούς κανόνες και, αντίστοιχα, εξαιρέσεις από τους κανόνες, οι οποίοι διέπουν το εν λόγω ζήτημα. Ως εκ τούτου, οι ουσιαστικοί, αλλά και η πλειονότητα των «δικονομικών» κανόνων του δικαίου της ανάκλησης έχουν τεθεί και εξακολουθούν να τίθενται από τη νομολογία των διοικητικών δικαστηρίων, τα οποία τα τελευταία χρόνια επηρεάζονται έντονα – και εύλογα – από τη σχετική νομολογία του Δικαστηρίου της Ευρωπαϊκής Ένωσης. Για την ευχερέστερη ταξινόμηση και τη βέλτιστη κατανόηση των διαδικαστικών και ουσιαστικών κανόνων ανάκλησης των διοικητικών πράξεων η νομολογία έχει στηριχθεί στις διακρίσεις των διοικητικών πράξεων σε νόμιμες ή παράνομες, ευμενείς ή δυσμενείς. Οι δύο τούτες διακρίσεις δημιουργούν με τη σειρά τους τέσσερις κατηγορίες διοικητικών πράξεων, για την ανάκληση κάθε μίας από τις οποίες εφαρμόζονται διαφορετικοί κανόνες: τις νόμιμες ευμενείς, τις παράνομες ευμενείς, τις νόμιμες δυσμενείς και τις παράνομες δυσμενείς. Ταυτόχρονα έχει στηριχθεί και στις θεμελιώδεις γενικές αρχές του διοικητικού δικαίου, ιδίως την αρχή της νομιμότητας, την αρχή της προστασίας της δικαιολογημένης εμπιστοσύνης του διοικουμένου και την αρχή της υπεροχής του δημοσίου συμφέροντος.Η παρούσα εργασία, αφού προβεί στις απαραίτητες εννοιολογικές αποσαφηνίσεις θα ασχοληθεί τόσο με ουσιαστικά, όσο και με διαδικαστικά ζητήματα της ανάκλησης ευμενών, νόμιμων και παράνομων, ατομικών διοικητικών πράξεων, με τις συνέπειες της ανάκλησης, αλλά και με το ουσιώδες ζήτημα της αστικής ευθύνης του Κράτους από την ανάκλησή τους. Θα επικεντρωθεί στις κατηγορίες τούτες, διότι εκεί εντοπίζονται οι μεγαλύτερες δυσκολίες πρακτικής εναρμόνισης και συγκρούσεων συμφερόντων του δημοσίου και των ιδιωτών
description: The withdrawal of the administrative acts is am issue that occupies frequently the administrative courts, the administrative officers and generally the legal science, because it is one of the most common reasons to set aside or stop an administrative act. But, at the same time, it is also a pathogenesis of the Greek administration. With the procedure of withdrawal, the administration has to return and fix its own mistakes. This issue, despite its great practical and theoretical importance, is regulated in a substandard way in the Greek legislative system. This thesis, after making the necessary conceptual clarifications, will deal with both substantive and procedural issues of the withdrawal of favorable, legal and illegal, administrative acts, the consequences of the withdrawal, but also the essential issue of the civil liability of the State, from their withdrawal. We will focus on these specific acts, because that is where we identify the greatest difficulties of practical harmonization and conflicts between the public and the private interest